《睡起》
宋代·姚孝锡

睡起日侵牖，开轩遥见山。
晓风吹腊尽，芳草惹春还。
烟暖莺迁谷，云低雁渡关。
衰年人事减，遇酒得开颜。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。